शरद पवार ने CM नेफ्यू रियो को दिया समर्थन, महाराष्ट्र की राजनीति में असर
Maharashtra Politics; Sharad Pawar, NCP Chief extends support to Nagaland CM Neiphiu Rio राष्ट्रवादी कांग्रेस पार्टी (NCP) प्रमुख शरद पवार ने नगालैंड में मुख्यमंत्री नेफ्यू रियो को समर्थन देने का ऐलान किया है।
राष्ट्रवादी कांग्रेस पार्टी (NCP) प्रमुख शरद पवार ने नगालैंड में मुख्यमंत्री नेफ्यू रियो को समर्थन देने का ऐलान किया है। NCP प्रमुख के इस फैसले के बाद साफ है कि पार्टी नगालैंड में विपक्ष की भूमिका नहीं निभाएगी। राज्य में अभी NDPP और भाजपा गठबंधन की सरकार है। हालांकि, अभी यह स्पष्ट नहीं है कि NCP नगालैंड में सरकार का हिस्सा बनेगी या केवल बाहर से समर्थन करेगी।
न्यूज एजेंसी के मुताबिक, पार्टी का यह फैसला NCP की नगालैंड यूनिट और 7 विधायकों की ओर से राज्य की हित में सरकार के समर्थन की राय के बाद आया है। वही, NCP के इस फैसले के बाद इसका असर महाराष्ट्र की राजनीति में देखने को मिल सकता है, क्योकि वहां कांग्रेस, उद्धव गुट की शिवसेना और NCP का गठबंधन है।
विपक्ष में बैठने की तैयारी के बीच पवार का फैसला
NCP का फैसला ऐसे समय पर आया है जब पार्टी नगालैंड में विपक्ष में बैठने की तैयारी कर रहा था। पार्टी के राष्ट्रीय महासचिव और पूर्वोत्तर के प्रभारी नरेंद्र वर्मा ने बताया कि पार्टी राज्य में विपक्ष के नेता के पद की तैयारी में थी। अंतिम फैसला शरद पवार पर छोड़ा गया था। पवार ने मंगलवार को प्रभारी के प्रस्ताव सुनने के बाद नेफ्यू रियो के नेतृत्व को समर्थन देने का फैसला किया।
NCP विधायक दल की बैठक में हुई थी चर्चा
NCP विधायक दल की बैठक 4 मार्च को कोहिमा में हुई थी। इस दौरान इस बात की चर्चा की गई कि विधायक दल का नेता, उपनेता, मुख्य सचेतक, सचेतक और प्रवक्ता कौन होगा। बैठक में विधायक दल के नेता के रूप में पिक्टो शोहे, उपनेता के रूप में पी लोंगोन, मुख्य सचेतक के रूप में नामरी नचांग, सचेतक के रूप में वाई मोहनबेमो हम्त्सो और प्रवक्ता के रूप में एस तोइहो येप्थो को चुना गया था।
नगालैंड में NDPP-BJP गठबंधन ने बनाई है सरकार
नगालैंड में फिर से NDPP-BJP गठबंधन ने सरकार बनाई है। नगालैंड में नेफ्यू रियो ने पांचवीं बार CM पद की शपथ ली। राज्य की 60 सीटों वाले विधानसभा चुनाव के नतीजों में NDPP-BJP ने 37 सीटें जीती थीं, जिनमें से NDPP ने 25 और BJP ने 12 सीट हासिल की थीं। NDPP 2017 में अस्तित्व में आई थी।
ये खबर भी पढ़ सकते हैं... 
नॉर्थ-ईस्ट में भाजपा सरकार:त्रिपुरा-नगालैंड में बहुमत मिला; मेघालय में BJP-NPP फिर साथ आए
पूर्वोत्तर के 3 राज्यों के विधानसभा चुनाव में त्रिपुरा और नगालैंड में भाजपा गठबंधन को बहुमत मिला है। नगालैंड में भाजपा गठबंधन को 37 और त्रिपुरा में 33 सीटें मिली हैं। वहीं, मेघालय में मुख्यमंत्री कॉनराड संगमा की NPP सबसे बड़ी पार्टी बन गई है। NPP के खाते में अभी 26 सीटें आई हैं। पूरी खबर यहां पढ़ें...